DA Den Europæiske Unions Tidende C 368/16

Offentliggørelse af en ansøgning om ændring i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2017/C 368/09)

Denne offentliggørelse giver ret til at rejse indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1)

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring i overensstemmelse med artikel 53, stk. 2, første afsnit, i forordning (EU) nr. 1151/2012

»SQUACQUERONE DI ROMAGNA«

EU-nr.: PDO-IT-02292 — 22.2.2017

BOB ( X ) BGB ( )

1. Ansøgende sammenslutning og legitim interesse

Associazione Squacquerone di Romagna DOP med hjemsted hos CNA Forlì-Cesena Via Pelacano 29 47122 Forlì ITALIEN E-mail: caseificiocomellini@pec.it.

Associazione Squacquerone di Romagna er bemyndiget til at fremsende en ansøgning om ændring i medfør af artikel 13, stk. 1, i dekret nr. 12511 af 14. oktober 2013 udstedt af det italienske ministerium for landbrugs-, fødevare- og skovbrugspolitik.

2. Medlemsstat eller tredjeland

Italien

3. Afsnit i varespecifikationen, som berøres af ændringen

— ☐ Produktets betegnelse — ☒ Beskrivelse af produktet — ☐ Geografisk område — ☐ Bevis for oprindelse — ☒ Produktionsmetode — ☐ Tilknytning — ☐ Mærkning — ☒ Andet: harmonisering af henvisningerne til lovgivning; rettelse af slåfejl; ajourføring af kontrolorganets firmanavn.

4. Type ændring

— ☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB. — ☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

Beskrivelse af produktet

Sætningen vedrørende vægten rettes på italiensk, idet værdierne forbliver uændrede: »mellem hg og 2 kg« ændres til »mellem 100 g og 2 kg«.

Fysiske og kemiske kendetegn: Værdierne for fedtindhold i tørstof, vandindhold og pH-værdi øges med flere procentpoint som anført nedenfor.

Fedtindhold i tørstof: Maksimumsgrænse »mellem 46 og 55 %« ændres til »mellem 46 og 59 %«.

Varespecifikationen har været gældende i adskillige år, og den daglige anvendelse af den har vist, at der er behov for en ajourføring. Parameteren »fedtindhold i tørstof« påvirkes af råvarens kendetegn, og af helt naturlige årsager har råvaren et højere fedtindhold i vinterperioden, hvilket kan medføre en overskridelse af maksimumsgrænsen, særlig i ostemejerier, hvor kun mælk fra en enkelt eller nogle få besætninger forarbejdes. I dette tilfælde er det ikke tilladt at kombinere værdierne for flere mælkeproduktioner.

Vandindhold: »mellem 58 og 65 %« ændres til: »mellem 58 og 69 %« og

pH-værdi: »mellem 4,95 og 5,30« ændres til »mellem 4,75 og 5,35«.

En eventuel variation i vandindholdet eller i pH-værdien i det færdige produkt afhængigt af årstiden kan heller ikke kontrolleres fuldstændigt. Det fremgår af de årlige variationer i pH-værdi og vandindhold, der er konstateret i løbet af kontrolårene, at det værdiinterval, der blev fastsat ved udarbejdelsen af varespecifikationen, er for snævert i forhold til de registrerede udsving.

Underoverskriften »Mikrobiologiske egenskaber« før pH-værdien udgår, fordi den er ukorrekt.

Produktionsmetode

Råvaren

Følgende sætning udgår:

»»Squacquerone di Romagna« fremstilles af sødmælk fra køer af racerne Frisona italiana, Bruna alpina og Romagnola, der opdrættes i det afgrænsede geografiske område.«

Det ser ud til, at kvægbesætningernes mangfoldighed blev undervurderet på tidspunktet for indgivelse af ansøgningen om registrering af den beskyttede oprindelsesbetegnelse. Det er dog blevet godtgjort, at ostens organoleptiske egenskaber hovedsageligt påvirkes af køernes foder og af starterkulturernes fysiologiske og biokemiske egenskaber, og henset til disse betragtninger forekommer det hensigtsmæssigt at slette henvisningen til de kvægracer, der kan anvendes.

En tastefejl er blevet rettet: Ordene »tørret ensilage« erstattes af »tørrede planteprodukter og ensilage«.

Sætningen: Det er forbudt at anvende restprodukter fra forarbejdningen af kål og foderroer til fodring af de køer, hvis mælk skal anvendes til fremstilling af osten »Squacquerone di Romagna« flyttes to linjer højere op, således at den indgår i afsnittet om foder, og læsningen af varespecifikationen bliver lettere og mere sammenhængende.

Forarbejdningens faser

Syrning

Det præciseres, at den bakterieart, der fremgår af varespecifikationen, anvendes til at starte fermenteringen.

Sætningen:

»Den anvendte bakterieart er Streptococcus thermophilus«

ændres derfor således:

»Den bakterieart, der anvendes til at starte fermenteringen, er Streptococcus thermophilus«.

Denne ændring er nødvendig, for det har i forbindelse med kontrollerne vist sig, at selv en minimumstilstedeværelse af andre stammer har givet anledning til adskillige tvister.

Koagulering

En slåfejl er blevet rettet: »1:10 000; 1:40 000« ændres til: »1:10 000 og 1:40 000«.

Intervallet for mængden af løbe er blevet ændret.

Sætningen: »mellem 30 og 50 ml pr. hektoliter mælk«

erstattes af »mellem 15 og 50 ml pr. hektoliter mælk«.

Med denne ændring korrigeres en fejl i varespecifikationen: En mængde løbe i koncentrationen 1:40 000 er tilstrækkelig fra 15 ml pr. hl.

Saltning

Det tilføjes, at det er muligt at anvende de to metoder til saltning, der er nævnt i varespecifikationen, også samtidig. Teksten ændres således, og nedenstående sætning om samtidig anvendelse af de to metoder til saltning tilføjes:

»… som supplement til eller erstatning for den foregående«.

Når teknikken med saltlage anvendes, ikke blot til saltning, men også til at nedbringe produktets temperatur og forsinke fermenteringen, gør tilsætning af en mængde salt til tanken det muligt at afkorte perioden i saltlage, hvorved slutproduktets struktur forbedres.

Andet

I varespecifikationens artikel 1 »Betegnelse«

erstattes henvisningen til »forordning (EF) nr. 510/2006« med en henvisning til »forordning (EU) nr. 1151/2012«.

I varespecifikationens artikel 7 »Kontrol«

erstattes henvisningen til »forordning (EF) nr. 510/2006« med en henvisning til »forordning (EU) nr. 1151/2012«. Kontrolorganets firmanavn ajourføres som anført ovenfor: »Det kontrolorgan, der er bemyndiget til at kontrollere varespecifikationen, er Kiwa Cermet Italia SpA (SUP), Via Cadriano 23, 40057 Cadriano Granarolo dell’Emilia (BO), ITALIEN, tlf. +39 514593303, fax +39 51763382«.

ENHEDSDOKUMENT

»SQUACQUERONE DI ROMAGNA«

EU-nr.: PDO-IT-02292 — 22.2.2017

BOB ( X ) BGB ( )

1. Betegnelse

»Squacquerone di Romagna«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.3. Oste

3.2. Beskrivelse af produktet med betegnelsen i punkt 1

»Squacquerone di Romagna« er en blød ost, der modnes hurtigt. Den fremstilles af komælk og kommer fra det afgrænsede geografiske område angivet i punkt 4. Når osten »Squacquerone di Romagna« (BOB) bringes i handelen, skal den have følgende kendetegn:

Morfologiske kendetegn:

Vægt: »Squacquerone di Romagna« vejer mellem 100 gram og 2 kg.

Udseende: »Squacquerone di Romagna« har en perlemorshvid farve og må ikke have nogen skorpe eller skal.

Form: Osten har en blød og cremet konsistens, og formen afhænger derfor af den beholder, den placeres i.

Fysiske og kemiske kendetegn: Fedtindhold i tørstof: mellem 46 og 59 %. Vandindhold: mellem 58 og 69 %, pH-værdi: mellem 4,75 og 5,35.

Organoleptiske egenskaber:

Smag: Behagelig og sød med et strejf af syrlighed og let saltet.

Duft: Delikat, typisk mælkeagtig og med et strejf af græs.

Konsistens: blød, cremet, klæbrig, flydende med høj smørbarhed.

3.3. Foder (kun for produkter af animalsk oprindelse) og råvarer (kun for forarbejdede produkter)

Mindst 60 % af tørstoffet i det samlede foderforbrug består af tørrede planteprodukter og ensilage, som derudover suppleres af foderstoffer.

De tørrede planteprodukter og ensilagen består af bælgfrugter og græsser fremstillet udelukkende i det afgrænsede geografiske område angivet i punkt 4.

Af de mange græsarter, der anvendes, skal fremhæves lucerne, primært sorterne Pomposa, Classe, Garisenda, Delta og Prosementi.

Foderstofferne anvendes på grund af det koncentrerede indhold af næringsstoffer med et højt energiindhold. Der kan være tale om:

1) proteinholdige: bælgsæd, såsom sojabønner, hestebønner, solsikkekerner og ærter samt soja- og solsikkemel.

2) fiberholdige: f.eks. tør sojapulp og sojaklid og -skaller.

3) energiholdige: majskerner, byg, sorghum, hvede, havre, vegetabilske olier, sojaolie og hele pressede hørfrø.

»Squacquerone di Romagna« er en blød ost, der fremstilles af sødmælk fra køer af de kvægracer, der opdrættes i det afgrænsede geografiske område angivet i punkt 4.

3.4. Specifikke etaper af produktionen, som skal finde sted i det afgrænsede geografiske område

De etaper af produktionen, som skal finde sted i det afgrænsede geografiske område, er: mælkeproduktion og mælkeforarbejdning.

3.5. Særlige regler for udskæring, rivning eller emballering osv. af det produkt, som betegnelsen henviser til

Da »Squacquerone di Romagna« ikke har nogen skorpe og således er 100 % spiselig, er den særligt udsat for efterfølgende at blive kontamineret med mikroorganismer fra omgivelserne, som kan komme i berøring med produktets overflade i de forskellige faser, og emballeringen skal derfor foregå inden for det afgrænsede geografiske område. Da »Squacquerone di Romagna« er en friskost, må enhver vækst af mikroorganismer undgås i afsætningsfasen. For at imødegå risikoen for at produktet forringes, skal emballeringen foregå i den certificerede produktionsvirksomhed. Den primære emballering af »Squacquerone di Romagna« består af papir beregnet til fødevarer eller beholdere, der egner sig til at opbevare det særligt bløde og cremede produkt.

3.6. Særlige regler for mærkning af det produkt, som betegnelsen henviser til

Osten i denne varespecifikation mærkes med betegnelsen »Squacquerone di Romagna — Denominazione d'Origine Protetta« eller »Squacquerone di Romagna — DOP« sammen med EU-symbolet. Etiketten skal desuden angive navn, firmanavn og adresse på produktions- og fremstillingsvirksomheden. Produktet skal opbevares ved en temperatur på mellem 0 og 6 °C. Etiketten skal angive, hvilken temperatur osten højst må opbevares ved. På ostens ydre beskyttelsesemballage angives betegnelsen: »Squacquerone di Romagna« med skrifttypen »Sari Extra Bold Inclinato« med farverne blå pantone 2747 og hvid i en størrelse, der passer til emballagen. Der må ikke anføres andre oplysninger end de udtrykkeligt tilladte.

4. Præcis angivelse af det geografiske områdes afgrænsning

Produktionsområdet for »Squacquerone di Romagna« omfatter følgende provinser i regionen Emilia-Romagna: Ravenna, Forli-Cesena, Rimini og Bologna samt en del af området i provinsen Ferrara afgrænset mod vest af hovedvej nr. 64 (Porrettana) og mod nord af floden Po.

5. Tilknytning til det geografiske område

Produktionsområdet for den oprindelsesbeskyttede »Squacquerone di Romagna« er kendetegnet ved en jordbund beliggende i områder, der i morfologisk henseende er højerebeliggende end flodsletten. Landmændene anvender jorden til korndyrkning, foderdyrkning og intensiv specialiseret plantedyrkning. Produktionsområdet for »Squacquerone di Romagna« er kendetegnet ved et tempereret subkontinentalt klima. Dette område har siden gamle dage været hjemsted for landbrug, der hovedsageligt beskæftigede sig med afgrøder, og som havde et begrænset antal husdyr. Disse blev brugt til både mælkeproduktion og som arbejdskraft. Mælken, der blev anvendt til konsum, blev delvist brugt til fremstilling af »Squacquerone di Romagna« og supplerede således, gennem udveksling af varer, landbrugets indtægter.

Undersøgelser om osten »Squacquerone di Romagna« har fremhævet egenskaberne ved de naturlige starterkulturer, der anvendes, og har påvist stor ensartethed i indholdet af bakteriearter, nemlig lokale biotyper af Streptococcus thermophilus. De naturlige starterkulturer udvikles i fermenteringskar inden for det afgrænsede geografiske område angivet i punkt 4 af mælk fremstillet udelukkende i dette område.

Produktionsmetoden ligner i høj grad den oprindelige metode, og bearbejdningen varierer derfor i længde afhængig af årstiden: længere om vinteren og kortere om sommeren. Producenternes færdigheder og erfaring er afgørende for, at osten får den rette konsistens.

»Squacquerone di Romagna« adskiller sig fra andre bløde oste med hurtig modning på grund af den perlemorshvide farve og den delikate, typisk mælkeagtige duft med et strejf af græs.

Det vigtigste kendetegn, som har bidraget væsentligt til »Squacquerone di Romagnas« gode omdømme, er den cremede og gelatineagtige konsistens, der gør osten meget smørbar.

»Squacquerone di Romagnas« egenskaber, særlig den cremede konsistens og den høje smørbarhed, skyldes den mælk, der anvendes ved fremstillingen. Det særlige ved denne mælk er det lave protein- og fedtindhold, der skyldes køernes foder, som igen hænger nøje sammen med det afgrænsede geografiske område.

Dette foder fremstilles udelukkende inden for det afgrænsede geografiske område angivet i punkt 4. Det er rigt på kulhydrater og fibre, der let kan fordøjes, og giver nærmere bestemt køerne en kost med et lavt indhold af energi fra fedt og stivelse, og et højt indhold af energi fra de tørrende planteprodukter, der er typiske for området. På den måde fås en mælk med et lavt protein- og fedtindhold, hvilket er afgørende for »Squacquerone di Romagnas« bløde konsistens. Denne mælk er årsag til de organoleptiske egenskaber, der er beskrevet i punkt 3.2, som blandt andet omfatter en blød og cremet konsistens, en sød smag med et strejf af syrlighed og en delikat duft med et strejf af græs. Producenternes store erfaring sætter dem i stand til at tilpasse bearbejdningen til årstiderne, så osten ikke bliver for fast i konsistensen.

Et andet vigtigt bånd mellem det geografiske område og »Squacquerone di Romagna« er anvendelsen af lokale bakteriekulturer. I taksonomisk henseende er de bakterier, der findes i alle de undersøgte naturlige starterkulturer, og som karakteriserer den mælkemikroflora, der er typisk for »Squacquerone di Romagna«, af arten Streptococcus Thermophilus De forskellige isolerede biotyper fremviser særlige fysiologiske og biokemiske egenskaber, der ikke kan sammenlignes med andre internationale bakteriestammer. Dette understreger igen de enestående og typiske egenskaber ved de bakterier, der anvendes i »Squacquerone di Romagna«. De lokale biotyper af Streptococcus thermophilus stammer fra forskellige prøver af rå mælk fra adskillige bedrifter i ostens typiske produktionsområde. Biotyperne er således af lokal oprindelse og udgør samlet set den typiske mikrobielle sammensætning, som er et resultat af den naturlige og menneskelige udvælgelse, der anvendes i denne særlige økologiske niche, som kendetegner dette område.

Henvisning til offentliggørelsen af varespecifikationen

(artikel 6, stk. 1, andet afsnit, i denne forordning)

Den konsoliderede udgave af varespecifikationen kan ses på: http://www.politicheagricole.it/flex/cm/pages/ServeBLOB.php/L/IT/IDPagina/3335

eller

ved at gå direkte til webstedet for det italienske ministerium for landbrugs-, fødevare- og skovbrugspolitik (http://www.politicheagricole.it) og klikke på »Qualità e sicurezza« (øverst i skærmens højre side) og herefter på »Disciplinari di Produzione all’esame dell’UE«.

(1) EUT L 343 af 14.12.2012, s. 1.